b'\n_START_ARTICLE_\nJ. Karjalainen\n_START_SECTION_\nMustat lasit\n_START_PARAGRAPH_\nKoulun ja armeijan j\xc3\xa4lkeen Karjalainen meni t\xc3\xb6ihin SEK-mainostoimistoon, jossa ty\xc3\xb6skentely\xc3\xa4 h\xc3\xa4n jatkoi viel\xc3\xa4 levyuran alettuakin. Ensimm\xc3\xa4iset kaksi albumia julkaisi pieni Kompass Records -levy-yhti\xc3\xb6, josta J. Karjalainen ja Mustat Lasit -yhtye siirtyi Poko Rekordsille._NEWLINE_L\xc3\xa4pimurtonsa Karjalainen teki vuonna 1982 Y\xc3\xb6 kun saapuu Helsinkiin -albumilla julkaistulla, alun perin naisen laulamaksi tarkoitetulla Ankkurinapilla. Vuoden 1984 kappale Oi mik\xc3\xa4 ihana ilta nousi Karjalaisen siihen asti suurimmaksi hitiksi. Vuonna 1985 ilmestyneen Doris-albumin samanniminen hittikappale r\xc3\xa4j\xc3\xa4ytti lopullisesti potin. Seuraavana vuonna julkaistiin single Sekaisin, josta tuli niin ik\xc3\xa4\xc3\xa4n hitti, ja jatkoa seurasi. L\xc3\xa4hes kaikki Karjalaisen albumit ovat myyneet v\xc3\xa4hint\xc3\xa4\xc3\xa4n kultaa. _NEWLINE_J. Karjalainen ja Mustat Lasit -kokoonpanon viimeinen studioalbumi Lumipallo julkaistiin vuonna 1988. Albumi sis\xc3\xa4lsi muun muassa ikivihreiksi j\xc3\xa4\xc3\xa4neet kappaleet \xe2\x80\x9cH\xc3\xa4n\xe2\x80\x9c, \xe2\x80\x9cMerenneitoni ja min\xc3\xa4\xe2\x80\x9c ja \xe2\x80\x9cViimeinen laulu\xe2\x80\x9c, ja vuonna 1989 albumin myynti ylitti sek\xc3\xa4 kulta- ett\xc3\xa4 platinalevyn rajan. Vuonna 1989 yhtye julkaisi livealbumin Live.\n_START_SECTION_\nJ. Karjalainen yhtyeineen\n_START_PARAGRAPH_\nMustat Lasit -kokoonpanon lopetettua Karjalainen jatkoi levytysuraansa omalla nimell\xc3\xa4\xc3\xa4n, ja h\xc3\xa4n julkaisi seuraavan albuminsa Keltaisessa talossa vuonna 1990. Albumi ylitti kultalevymyynnin ilman varsinaista hittikappaletta jo julkaisuvuonnaan, mutta se ei ollut Karjalaisen uran aiempien tuotosten veroinen menestys. Seuraava albumin P\xc3\xa4iv\xc3\xa4kirja levytt\xc3\xa4nyt kokoonpano oli J. Karjalainen yhtyeineen. Albumia \xc3\xa4\xc3\xa4nitettiin Texasissa, ja se sis\xc3\xa4lsi muun muassa klassikoksi muodostuneen kappaleen \xe2\x80\x9cLuuranko r\xc3\xa4misee\xe2\x80\x9c._NEWLINE_J. Karjalainen yhtyeineen -kokoonpanon toinen studioalbumi, vuoden 1992 T\xc3\xa4htilampun alla oli valtava menestys. Se sis\xc3\xa4lsi muun muassa hiteiksi nousseet kappaleet \xe2\x80\x9cMies, jolle ei koskaan tapahdu mit\xc3\xa4\xc3\xa4n\xe2\x80\x9c, \xe2\x80\x9cAvaruuden ikkuna\xe2\x80\x9c ja \xe2\x80\x9cTelepatiaa\xe2\x80\x9c ja myi sek\xc3\xa4 kultaa ett\xc3\xa4 platinaa julkaisuvuonnaan. Vuoden 1994 Villej\xc3\xa4 lupiineja -albumi sis\xc3\xa4lsi nimikappaleen lis\xc3\xa4ksi muun muassa kappaleen Volframisyd\xc3\xa4n. Villej\xc3\xa4 lupiineja oli menestyksek\xc3\xa4s albumi erityisesti nimikkokappaleensa \xe2\x80\x9cVillej\xc3\xa4 lupiineja\xe2\x80\x9c suosion johdosta, ja saavutti nopeasti platinalevymyynnin. Albumi palkittiin my\xc3\xb6s Emma-gaalassa vuoden albumina.\n_START_SECTION_\nElectric Sauna\n_START_PARAGRAPH_\nVillej\xc3\xa4 lupiineja -albumin julkaisemisen j\xc3\xa4lkeen Karjalaisen levytysura jatkui J. Karjalainen Electric Sauna -kokoonpanossa, joka julkaisi ensialbuminsa J. Karjalainen Electric Sauna vuonna 1996. Albumin suurin hitti oli vuoden 1996 kes\xc3\xa4n soitetuin kappale \xe2\x80\x9cMiss\xc3\xa4 se V\xc3\xa4in\xc3\xb6 on?\xe2\x80\x9c, mutta my\xc3\xb6s kappaleista \xe2\x80\x9cKeih\xc3\xa4\xc3\xa4nk\xc3\xa4rki\xe2\x80\x9c ja \xe2\x80\x9cTytt\xc3\xb6ni mun\xe2\x80\x9c tuli suosittuja. J. Karjalainen Electric Sauna -albumi oli yhdeks\xc3\xa4n viikon ajan albumilistan k\xc3\xa4rki, ja se pysyi yhteens\xc3\xa4 20 viikon ajan albumilistan kymmenen parhaan joukossa. Emma-gaalassa J. Karjalainen Electric Sauna voitti vuoden albumin palkinnon ja \xe2\x80\x9cMiss\xc3\xa4 se V\xc3\xa4in\xc3\xb6 on?\xe2\x80\x9c vuoden biisin palkinnon, ja tuottaja Tommi Viksten palkittiin my\xc3\xb6s vuoden tuottajana. J. Karjalainen palkittiin toisen kerran urallaan vuoden miessolistina._NEWLINE_My\xc3\xb6s Electric Sauna -kokoonpanon toinen albumi, vuoden 1998 Laura H\xc3\xa4kkisen silm\xc3\xa4t oli menestys: albumi ylitti platinalevymyynnin ja sen singlejulkaisu \xe2\x80\x9cOn kaikki niinkuin ennenkin\xe2\x80\x9c nousi singlelistalla parhaimmillaan 11. sijalle. Laura H\xc3\xa4kkisen silm\xc3\xa4t oli 16 viikkoa albumilistan kymmenen parhaan joukossa, joista kuuden viikon ajan listan k\xc3\xa4rjess\xc3\xa4._NEWLINE_Vuoden 1999 studioalbumi Electric Picnic nousi parhaimmillaan albumilistan toiseksi ylitt\xc3\xa4en kultalevyrajan jo julkaisuvuonnaan. My\xc3\xb6s vuoden 2001 Marjaniemess\xc3\xa4 (albumilistan toinen) ja vuoden 2002 Valtatie (albumilistan nelj\xc3\xa4s) ylittiv\xc3\xa4t kultalevyn myyntim\xc3\xa4\xc3\xa4r\xc3\xa4n._NEWLINE_Vuonna 2004 J. Karjalainen Electric Sauna julkaisi DVD:n Mik\xc3\xa4 mahtaa olla in?, joka nousi musiikki-DVD-listan toiseksi. Lis\xc3\xa4ksi alkuvuodesta julkaistiin kokoelma-albumi Vanhaa rautaa \xe2\x80\x93 keih\xc3\xa4\xc3\xa4nk\xc3\xa4rki\xc3\xa4 1992\xe2\x80\x932004, joka nousi korkeimmillaan albumilistan nelj\xc3\xa4nneksi ja ylitti kultalevyn myyntim\xc3\xa4\xc3\xa4r\xc3\xa4n maaliskuussa. Vuonna 2005 julkaistiin toinen kokoelma-albumi Juhlakokoelma 1981-2005.\n_START_SECTION_\nL\xc3\xa4nnen-Jukka\n_START_PARAGRAPH_\nVuonna 2006 ilmestynyt albumi L\xc3\xa4nnen-Jukka, jolla J. Karjalainen laulaa amerikansuomalaisia kansanlauluja, on ollut palkittu menestys. J. Karjalainen on kiert\xc3\xa4nyt my\xc3\xb6s esitt\xc3\xa4m\xc3\xa4ss\xc3\xa4 albumin lauluja s\xc3\xa4est\xc3\xa4en itse\xc3\xa4\xc3\xa4n banjolla, lis\xc3\xa4n\xc3\xa4 viulua ja akustista kitaraa soittaneet Ninni Poij\xc3\xa4rvi (viulu) ja Mika Kuokkanen (kitara). Lokakuussa 2008 J. Karjalainen julkaisi toisen amerikansuomalaista musiikkia sis\xc3\xa4lt\xc3\xa4v\xc3\xa4n levyn Paratiisin pojat. Levyll\xc3\xa4 on mukana haitaristi Veli-Matti J\xc3\xa4rvenp\xc3\xa4\xc3\xa4, jonka kanssa Karjalainen my\xc3\xb6s esiintyy liven\xc3\xa4.  Kansanmusiikkitrilogian kolmas levy  Polkabilly Rebels ilmestyi vuonna 2010 ja nousi julkaisuviikollaan (vk 14/2010) Suomen virallisen albumilistan albumilistan k\xc3\xa4rkeen.\n_START_SECTION_\n2008 -\n_START_PARAGRAPH_\nVuonna 2008 J. Karjalainen teki kappaleen \xe2\x80\x9dSalkkumies\xe2\x80\x9d rap-duo Jontin & Shakan kanssa Giant Robotin 1. er\xc3\xa4  -levylle. J. Karjalainen teki my\xc3\xb6s viuludebyyttins\xc3\xa4 vuonna 2009 Jontin ja Jodarokin levyll\xc3\xa4 Uuden ajan avaruususkonto. _NEWLINE_Vuoden 2013 maaliskuussa J. Karjalainen julkaisi uuden studioalbumin Et ole yksin, joka oli paluu perinteisemp\xc3\xa4\xc3\xa4n musiikkiin. Albumi piti Suomen virallisen albumilistan k\xc3\xa4rkisijaa hallussaan viiden viikon ajan ja pysyi listalla yli vuoden ajan, Albumi ylitti sek\xc3\xa4 kulta- ett\xc3\xa4 platinalevymyynnin hieman yli viikko julkaisunsa j\xc3\xa4lkeen, Albumin my\xc3\xb6s kultalevyn myyntim\xc3\xa4\xc3\xa4r\xc3\xa4n ylitt\xc3\xa4nyt single \xe2\x80\x9cMennyt mies\xe2\x80\x9c oli korkeimmillaan singlelistan kolmas ja kymmenen viikon ajan latauslistan k\xc3\xa4rki. Kappaleista \xe2\x80\x9cMennyt mies\xe2\x80\x9c, \xe2\x80\x9cMeripihkahuone\xe2\x80\x9c ja \xe2\x80\x9cSyd\xc3\xa4nlupaus\xe2\x80\x9c julkaistiin my\xc3\xb6s musiikkivideot, ja kaikki kolme kappaletta nousivat valtavan suosituiksi radiossa. Vuoden 2014 Emma-gaalassa Et ole yksin palkittiin sek\xc3\xa4 vuoden albumina ett\xc3\xa4 vuoden rockalbumina, ja \xe2\x80\x9cMennyt mies\xe2\x80\x9c valittiin vuoden biisin\xc3\xa4. Kappale \xe2\x80\x9cRiisinjyv\xc3\xa4\xe2\x80\x9c huomioitiin my\xc3\xb6s Finlandia-palkintoehdokkuudella Lause-Finlandian saajaksi. Et ole yksin -albumia seurannut kiertue k\xc3\xa4ynnistyi Helsingin Tavastialta huhtikuussa, ja hein\xc3\xa4kuussa Karjalainen esiintyi Turun Ruisrockissa. Esiintyminen taltioitiin ja esitettiin my\xc3\xb6hemmin televisiossa._NEWLINE_Ruisrock -festivaalin aikana Karjalaisen yhtyeen rumpali Janne Haavisto ehdotti r\xc3\xa4pp\xc3\xa4ri Palefacelle, ett\xc3\xa4 Et ole yksin -albumin kappaleita voisi esitt\xc3\xa4\xc3\xa4 my\xc3\xb6s rap-versioina. T\xc3\xa4m\xc3\xa4n johdosta alkoi yhteisty\xc3\xb6, jonka seurauksena albumin kappaleet purettiin alkutekij\xc3\xb6ihin ja jaettiin levytett\xc3\xa4v\xc3\xa4ksi Palefacen valitsemalle joukolle rap-artisteja. Kappaleet julkaistiin vuoden 2014 huhtikuussa albumina Nyt kolisee, joka nousi albumilistan k\xc3\xa4rkeen._NEWLINE_J. Karjalainen julkaisi singlen "Tule kes\xc3\xa4y\xc3\xb6" 20. kes\xc3\xa4kuuta 2018 ja sill\xc3\xa4 soittavat Mikko Lankinen (kitara), Tom Nyman (basso), Janne Haavisto (rummut) ja Pekka Gr\xc3\xb6hn (kosketinsoittimet). Karjalaisen 23. studiolevy S\xc3\xa4 kuljetat mua albumi julkaistiin lokakuun 19. p\xc3\xa4iv\xc3\xa4 vuonna 2018. Levyn kappaleet ovat J. Karjalaisen s\xc3\xa4velt\xc3\xa4mi\xc3\xa4 ja sanoittamia, tuottajana on toiminut pitk\xc3\xa4n yhteisen historian J. Karjalaisen kanssa jakava Janne Haavisto. Levyll\xc3\xa4 soittavat Mikko Lankinen (kitara), Tom Nyman (basso), Janne Haavisto (rummut) ja Pekka Gr\xc3\xb6hn (kosketinsoittimet).\n_START_SECTION_\nAku Ankan k\xc3\xa4sikirjoittajana\n_START_PARAGRAPH_\nVuonna 2013 Aku Ankka-lehden numerossa 22 (julkaistu 29. toukokuuta) julkaistiin Karjalaisen k\xc3\xa4sikirjoittama tarina Kokkikahakka. K\xc3\xa4sikirjoituksessa avusti Kari Korhonen ja sen kuvitti Miguel.\n_START_SECTION_\nTunnustuksia\n_START_PARAGRAPH_\nJ. Karjalainen on saanut tunnustuksena ty\xc3\xb6st\xc3\xa4\xc3\xa4n muun muassa arvostetun Juha Vainion sanoittajapalkinnon vuonna 2001, useita Emma-palkintoja ja Pro Finlandia -mitalin vuonna 2013.\n_START_SECTION_\nPerhe\n_START_PARAGRAPH_\nKarjalainen on naimisissa pianisti Kati Bergmanin kanssa, joka on my\xc3\xb6s laulanut taustoja Karjalaisen levyill\xc3\xa4. Heid\xc3\xa4n poikansa V\xc3\xa4in\xc3\xb6 Karjalainen on Tiisu-yhtyeen basisti.'